Kampen om de sidste slutspilspladser i Herre Håndbold Ligaen blev endnu mere åben og interessant, da Mors/Thy lørdag noget overraskende slog Aalborg 22-21 på hjemmebane. Dermed er der med to kampe igen fortsat spænding om, hvem der tager de to sidste af de i alt otte pladser i kampen om medaljer. Mors/Thy har nu på niendepladsen 20 point, nøjagtigt som Ribe/Esbjerg, der har et svært slutprogram. Omvendt kan Sønderjyske, der tabte dagens hjemmekamp mod Århus Håndbold med 25-33, heller ikke vide sig sikker endnu med 21 point. Gæsterne fra Århus er derimod oppe på 24 point og kan kun i teorien passeres på sjettepladsen. Aalborgs nederlag betyder, at holdet nu risikerer at blive overhalet af Team Tvis Holstebro i kampen om den fjerdeplads, der giver et ekstra point med over i slutspillet. De to hold ligger lige nu á point som nummer fire og fem. Aalborg har dog en målforskel, der er 12 mål bedre.

Referat:
Mors/Thy vandt overraskende med 22-21 over Aalborg. Det sender holdet på slutspilskurs.